En ny dansk undersøgelse med 6000 deltagere sår tvivl om, hvor godt mundbindene rent faktisk beskytter mod smitte af Covid-19. Den ene halvdel af de 6000 danskere bar maske i en måned, mens den anden halvdel gik uden. Ifølge Henning Bundgaard, der er overlæge og professor hos hjertecentret på Rigshospitalet, så man, at der ”måske” var en tendens til, at der kun var en lille effekt af at bære mundbind. -	Men den var altså ikke signifikant, så vi kan ikke sige, at der var en forskel, understreger han. Ro på, lyder det fra Enhedslisten Står det til samtlige af de blå partier i Folketinget, så burde mundbindene afskaffes allerede nu. -	Jeg kan ikke få øje på de saglige begrundelser for, at vi fortsat skal rende rundt med mundbind, der i de fleste tilfælde giver forkølelseslignende symptomer, lyder det fra formanden i Liberal Alliance, Alex Vanopslagh. Men det er Peder Hvelplund, der sidder i epidemiudvalget og corona- og sundhedsordfører for Enhedslisten, overhovedet ikke enig i. -	Vi ser stadig nogle ret høje smittetal. Vi er oppe på over 40.000 smittede i dag, og forventningen er, at antallet af smittede kommer til at toppe i løbet af de næste par uger, siger han. Står det til overlæge Henning Bundgaard fra Rigshospitalet, er det heller ikke det rigtige tidspunkt at skrotte dem på. -	Hvis mundbindene har en effekt, hvilket de formentlig har på den ene eller anden måde, så er det en ikke alt for besværlig måde at reducere og holde smitten i ave på, siger han. Splittede gymnasieelever På Aalborghus Gymnasium har de blå partiers forslag fået en blandet modtagelse. Her har 20 procent af eleverne været hjemsendt med corona siden nytår. -	Det er en lille reminder om, at man skal holde afstand til hinanden, siger Muhammed Munez Beganovec, der er elev på Aalborghus Gymnasium. -	Det er en måde til at beskytte, som gør, at vi kan komme i skole i stedet for at have hjemmeundervisning, som er træls, siger Nasim Mohamed Gash. Men der kunne også være positive ting at tage med, hvis mundbindene kunne kyles i skraldespanden en gang for alle. -	Det ville være rigtig rart, det ville blive normalt, og man ville kunne se hinanden, siger Amira Alzerjawi. -	Så skal jeg nok begynde at sætte lidt makeup hernede og ikke kun heroppe. På Aalborghus Gymnasium er de dog enige om en ting – de glæder sig til en hverdag som før coronapandemien. På onsdag vil regeringen fremlægge en plan for, hvilke restriktioner der forlænges eller ophæves efter 31. januar.

Referat:
Samtlige blå partier mener, at det er tid til at afskaffe mundbindene igen, og nu sår en ny dansk undersøgelse også tvivl om effekten af dem.